b'\n_START_ARTICLE_\nDe\xc5\xbeela Punt\n_START_PARAGRAPH_\nDe\xc5\xbeela Punt (egip\xc4\x8dansko pwnt, alternativno branje Puene(t)) je bila starodavno kraljestvo. Bila je trgovski partner Starega Egipta, znana po proizvodnji in izvozu zlata, di\xc5\xa1e\xc4\x8dih smol, \xc4\x8drnega lesa Dalbergiae melanoxylon, ebenovine, slonovine in divjih \xc5\xbeivali.  De\xc5\xbeela je znana iz staroegip\xc4\x8danskih zapisov o trgovskih odpravah vanjo. Punt je morda istoveten z de\xc5\xbeelo Opone, znane iz kasnej\xc5\xa1ih gr\xc5\xa1kih zapisov.  Nekateri biblicisti Punt  ena\xc4\x8dijo s svetopisemsko de\xc5\xbeelo Put._NEWLINE_Punt se v egip\xc4\x8danskih virih v\xc4\x8dasih omenja kot Ta netjer (t\xea\x9c\xa3 n\xe1\xb9\xafr) - De\xc5\xbeela boga.  Ve\xc4\x8dina sodobnih znanstvenikov je prepri\xc4\x8dana, da je bil Punt jugovzhodno od Egipta, najverjetneje v obalnem delu sedanjega D\xc5\xbeibutija, Eritreje, severovzhodne Etiopije, Somalije in obalnega dela Sudana. Mogo\xc4\x8de je tudi, da je Punt obsegal Afri\xc5\xa1ki rog in ju\xc5\xbeno Arabijo. Na skrajnem vrhu Afri\xc5\xa1kega roga je somalska upravna enota De\xc5\xbeela Punt.\n_START_SECTION_\nLokacija\n_START_PARAGRAPH_\nVe\xc4\x8dinsko mnenje, ki postavlja Punt v severovzhodno Afriko, temelji na dejstvu, da bi se  proizvodi iz  Punta, prikazani na Ha\xc4\x8depsutinih ilustracijah, v obilju na\xc5\xa1li na Afri\xc5\xa1kem rogu, v Arabiji pa manj pogosto ali sploh ne. Proizvodi, vklju\xc4\x8dno z zlatom, di\xc5\xa1e\xc4\x8dimi smolami, ebenovino in divjimi \xc5\xbeivalmi, na ilustracijah so \xc5\xbeirafe, pavijani, nilski konji in leopardi, izvirajo predvsem iz Afrike. Vse to ka\xc5\xbee, da je Punt spadal bolj v Afriko kot v Arabijo. _NEWLINE_Dimitri Meeks se s tem mnenjem ne strinja in omenja starodavne napise, ki ume\xc5\xa1\xc4\x8dajo Punt na zahodno obalo Arabskega polotoka od Akabskega zaliva do Jemena. _NEWLINE_Genetske raziskave, opravljene leta 2010 na  mumificiranih ostankih pavijanov, pripeljanih v Egipt iz Punta, so pokazale njihovo veliko sorodnost s pavijani iz Etiopije in Eritreje in ne Somalije. Znanstvenki na \xc5\xbealost niso opravili primerjav s pavijani iz Jemena, vendar domnevajo, da bi zaradi njihove sorodnosti s pavijani iz Jemena in Somalije dobili zelo podobne rezultate.  Znanstveniki so leta 2015 zaklju\xc4\x8dili, da so pavijani iz Egipta najverjetneje izvirali iz vzhodne Somalije in koridorja Eritreja-Etiopija._NEWLINE_Junija 2018 so poljski arheologi, ki so od leta 1961 raziskovali Ha\xc4\x8depsutin tempelj, na reliefu, ki prikazuje odpravo v Punt, odkrili edini prikaz  pti\xc4\x8da tajnika  (Sagittarius serpentarius) v Egiptu. Pti\xc4\x8d \xc5\xbeivi samo na odprtih travnatih planjavah in savahah v Sudanu, Etiopiji, Eritreji, D\xc5\xbeibutiju in Somaliji, v Arabiji pa ne.'